SKRIFTLIG FORESPØRGSEL E-2588/01

af Laura González Álvarez (GUE/NGL) til Kommissionen

(25. september 2001)

Om: Opfyldningsarbejde i Vigo-fjorden (ría de Vigo) i Galicien (Spanien)

Borgerplatformen til beskyttelse af Rande-strædet og San Simón-bugten i Vigo-fjorden har klaget over et projekt til opfyldning af 300 000 m2 i kanten af fjorden med henblik på opførelse af alskens former for industri.

Hvis dette projekt føres ud i livet, vil det være ødelæggende for flora, fauna, de mange fisk og skaldyr og de landskabsmæssige værdier og dermed for den fremtidige mulighed for en virkelig bæredygtig udvikling.

Mener Kommissionen ikke, at der kan være tale om overtrædelse af følgende direktiver:

- 85/337/EØF om vurdering af virkningerne på miljøet(1)

- 79/409/EØF om beskyttelse af vilde fugle(2)

- 92/43/EØF om bevaring af naturtyper samt vilde dyr og planter(3)

- 90/313/EØF om adgang til miljøoplysninger(4)?

Kan Kommissionen undersøge, om disse direktiver anvendes korrekt?

Kan Kommissionen oplyse, om der er blevet bevilliget EU-midler til gennemførelse af dette projekt?

(1) EFT L 175 af 5.7.1985, s. 40.

(2) EFT L 103 af 25.4.1979, s. 1.

(3) EFT L 206 af 22.7.1992, s. 7.

(4) EFT L 158 af 23.6.1990, s. 56.

Svar afgivet på Kommissionens vegne af Margot Wallström

(12. november 2001)

Kommissionen kender intet til de forhold, det ærede medlem har anført.

Kommissionen har imidlertid verificeret, at det pågældende område (Enseada de San Simón ES1140016) af de spanske myndigheder er blevet medtaget på disses nationale liste over lokaliteter af fællesskabsbetydning (Sites d'Intérêt Communautaire (SIC)), der må forventes at skulle indgå som led i Natura 2000-nettet i medfør af Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

Hvad angår Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), skal det bemærkes, at det i henhold til artikel 2, stk. 1, i dette direktiv er fastsat, at projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse hertil.

Hvad angår projekter som de anlægsarbejder i form af byggemodning af industriarealer, der er genstand for denne skriftlige forespørgsel, og som henhører under bilag II punkt 10, litra a), er det i henhold til artikel 4, stk. 2, i direktivet fastsat, at de skal vurderes efter den nævnte procedure, når medlemsstaterne finder, at det er påkrævet på grund af projekternes karakter.

I henhold til artikel 3 i Rådets direktiv 90/313/EØF af 7. juni 1990 om fri adgang til miljøoplysninger pålægges det myndighederne at stille miljøoplysninger til rådighed for enhver fysisk eller juridisk person på dennes anmodning, og uden at vedkommende skal godtgøre nogen interesse heri. I henhold til stk. 4 i samme artikel skal myndighederne give en person, der anmoder om oplysninger, svar herpå så hurtigt som muligt og senest inden to måneder. Afslås udleveringen af de ønskede oplysninger, skal dette begrundes under henvisning til én af de fravigelser, der er fastsat i artikel 3, stk. 2 og 3.

Alene på grundlag af de forhold, det ærede medlem har fremført, er Kommissionen ikke i stand til at fastslå, om de spanske myndigheder har håndhævet bestemmelserne i det nævnte rådsdirektiv 90/313/EØF på en korrekt måde. Såfremt en anmodning om adgang til oplysninger afslåes af den myndighed, som har tilsidessat direktivets bestemmelser, påhviler det den person, der har anmodet om oplysningerne, selv at gøre indsigelse i henhold til direktivets artikel 4 og den spanske gennemførelseslovgivning.

Under alle omstændigheder har Kommissionen henvendt sig til de spanske myndigheder og anmodet om deres bemærkninger til de forhold, det ærede medlem har anført, for at kunne sikre sig, at fællesskabslovgivningen på området er blevet overholdt i dette tilfælde. Kommissionen har ligeledes anmodet disse myndigheder om at oplyse, hvorvidt projektet har modtaget nogen form for fællesskabsfinansiering.

(1) Som ændret ved Rådets direktiv 97/11/EF af 3. marts 1997, EFT L 73 af 14.3.1997.